ऑस्ट्रेलिया के प्रधानमंत्री केविन रड ने आतंकवाद के खिलाफ पर्याप्त कदम नहीं उठाने के लिए पाकिस्तान की आलोचना की है। रड का कहना है कि पाकिस्तान अपनी सीमाआें से तालिबान और अलकायदा जैसे आतंकवादी संगठनों को अफगानिस्तान में की जा रही हथियारों की आपूर्ति और अन्य मदद को रोकने में नाकाम रहा है। अफगानिस्तान के ऑस्ट्रेलिया के एक हजार से अधिक सैनिक तैनात हैं। पाकिस्तानी राष्ट्रपति परवेज मुशर्रफ से शुक्रवार रात को चीन में मुलाकात से पहले ऑस्ट्रेलियाई प्रधानमंत्री ने कहा कि वह इस दक्षिण एशियाई देश को आतंकवाद से लड़ने में आ रही दिक्कतों से वाकिफ हैं मगर विषम परिस्थितियों के बावजूद दहशतगर्दी से लड़ने के लिए पाकिस्तान द्वारा ठोस कदम उठाया जाना बेहद जरूरी हो गया है। उन्होंने कहा अंतरराष्ट्रीय समुदाय के अन्य सदस्य देशों के साथ-साथ मेरा भी अफगानिस्तान में आतंकवाद के खिलाफ पाकिस्तानी सरकार के सहयोग के स्तर से सरोकार है। ऑस्ट्रेलियाई प्रधानमंत्री ने कहा कि तालिबान और अलकायदा के खिलाफ लड़ाई में सहयोग के स्तर में सुधार के लिए वह पाकिस्तान सरकार को कई सुझाव दे सकते हैं।